فاس

فاس، فرانسیسی میں فیس (fes or fez)، المغرب کا تیسرا بڑا شہر ہے، جو فاس بولمان (Fès-Boulemane) علاقہ کا دار الحکومت ہے۔ 2004ء کی مردم شماری کے مطابق شہر کی آبادی نو لاکھ چھیالیس ہزار آٹھ سو پندرہ نفوس پر مشتمل ہے۔ شہر کے تین حصے ہیں فاس البالی (قدیم شہر)، فاس جدید (نیا فاس) اور ولے نوالے (فرانسیسی تعمیر شدہ شہر کا جدید حصہ)۔ فاس البالی دنیا کا سب سے بڑا گاڑیوں کی آمدورفت کا ممنوعہ علاقہ (contiguous carfree urban area) ہے۔

 تاریخ 
شہر کی بنیاد ادریس اول نے 789ء میں رکھی۔ 810ء میں ادریس دوم نے افریقا کی سب سے قدیم اور بڑی مسجد تعمیر کی، جس سے ملحقہ جامعہ 859ء میں تعمیر کی گئی۔ شہر شمالی افریقہ اور مشرق وسطی سے آنے والے مسلمانوں اور سقوط غرناطہ کے بعد اندلس سے بے دخل کیے گئے مسلمانوں سے آباد ہوا۔ ان کے علاوہ شہر میں یہودیوں کی آبادی بھی تھی۔

1170ء سے 1180ء کے عشرہ میں فاس دنیا کا سب سے بڑا شہر سمجھا جاتا تھا اور یہ اس وقت کی بادشاہت فاس کا دار الحکومت تھا جو موجودہ المغرب، الجزائر اور اندلس کے ان حصوں پر مشتمل تھی جو مسلمانوں کے زیر حکومت رہے۔ فاس سائنسی اور مذہبی علوم کا مرکز قرار پایا جہاں یورپ اور دوسرے علاقوں سے مسلمان اور مسیحی علم حاصل کرنے کے لیے آتے تھے۔ 1492ء میں سقوط غرناطہ کے بعد اندلس سے نکالے گئے مسلمان فاس میں آ کر آباد ہوئے۔ 1548ء میں فاس المغربی حکومت کا حصہ بنا۔

1649ء میں فاس العلویون حکمران خاندان کا مرکز بنا اور اس وقت یہ شمالی افریقی ساحلوں پر سب سے اہم بندرگاہ تھا۔ انیسویں صدی تک شہر فاس ٹوپیاں بنانے کا واحد مرکز تھا جس کے بعد یہ ٹوپیاں فرانس اور ترکی میں بننے لگیں۔ اسی شہر کے ذریعے ٹمبکٹو سے آنے والے سونے کی تجارت ہوتی تھی۔

فاس کئی ادوار میں المغرب کا دار الحکومت رہا ہے، جس کا اختتام 1912ء میں المغرب کے فرانسیسی اختیار میں آنے کے بعد ہوا جب دار الحکومت آخری دفعہ فاس سے رباط منتقل کیا گیا اور جو موجودہ آزاد المغرب کا دارالحکومت ہے۔ دار الحکومت کی منتقلی کے بعد کئی باشندے ہجرت کر گئے، یہودی آبادیاں خالی ہو گئیں اور فاس کی اقتصادی اہمیت ختم ہونے لگی۔ تاہم فاس آج بھی المغرب کے تمام شاہی شہروں میں سے سب سے زیادہ دلچسپ اور دلکش ہے۔

 موجودہ شہر 
قدیم عمارات اور نوادرات کے ساتھ ساتھ شہر جدیدیت کا مظہر بھی ہے جس کی مثال ولے نویلے ہے جو تیزی سے ترقی کرتے ہو‎ئے اقتصادی مرکز کے طور پر ابھر رہا ہے۔ شہر ایک بار پھر اس وقت شہرت ملی جب شاہ المغرب نے ایک فاسی کمپیوٹر انجینئر سلمہ بینانی سے شادی کی۔ شہر کی شہرت اور اہمیت اب دوبارہ بحال ہو رہی ہے جس کی ایک وجہ سالانہ فاس میلہ کی ہے جس میں دنیا بھر کی موسیقی پیش کی جاتی ہے اور جو پوری دنیا کے مداحوں کو کھینچتا ہے۔ میلہ کا آغاز المغربی عالم اور فلسفی فاؤضی سکالی (Faouzi Skali) نے 1994ء میں کیا اور اس کے انعقاد میں تعاون بین الاقوامی بنک (عالمی بنک) کا ہے۔ اب شہر سیاحوں کے لیے ایک اہم منزل کے طور پر ابھر رہا ہے۔

 مزید دیکھیے 
 المغرب
 المغرب کے حکمران خاندان
 کاسا بلانکا
 رباط
 المغرب
 اگادیر

 حوالہ جات 

 بیرونی روابط 
 حکومت المغرب کی ویب گاہ

زمرہ:آٹھویں صدی میں آباد ہونے والے مقامات
زمرہ:آثار قدیمہ المغرب
زمرہ:افریقا میں آٹھویں صدی کی تاسیسات
زمرہ:المغرب کے سابق دار الحکومت
زمرہ:المغرب کے شہر
زمرہ:المغرب کے علاقائی دار الحکومت
زمرہ:المغرب میں پریفیکچری دار الحکومت
زمرہ:المغرب میں تاسیسات
زمرہ:المغرب میں مقامات عالمی ثقافتی ورثہ
زمرہ:عربی طرز تعمیر

زمرہ:قدیم شہر
زمرہ:کامنز زمرہ جس کا ربط ویکی ڈیٹا پر ہے
زمرہ:ملین آبادی کے شہر
زمرہ:ویکی ڈیٹا سے مختلف مختصر وضاحت
زمرہ:یونیورسٹی شہر
زمرہ:172ھ کی پیدائشیں
زمرہ:789ء کی تاسیسات

زمرہ:فاس